b'\n_START_ARTICLE_\nNarva\n_START_SECTION_\nNimi\n_START_PARAGRAPH_\nGeorg Friedrich von Sabler pakkus 1910. aastal v\xc3\xa4lja, et Narva nimi tuleb germaani s\xc3\xb5nast, mis 12. sajandi \xc3\xbclemsaksa keeles esines kujul narva ja t\xc3\xa4hendas kitsast kohta. Lauri Kettuneni arvates pole germaani algup\xc3\xa4ra usutav, kuna analoogseid nimesid leidub ka Sise-Soomes, kust germaani kohanimesid ei teata. Kettuneni arvates on t\xc3\xb5en\xc3\xa4olisem, et Narva nimi on seotud vepsa s\xc3\xb5naga narva, narvane < narvainen, t\xc3\xa4hendusega \xe2\x80\x9ek\xc3\xbcnnis, k\xc3\xbcnnispakk\xe2\x80\x9c, mis j\xc3\xb5e puhul v\xc3\xb5iks t\xc3\xa4hendada koske. Samasugust Narva nime et\xc3\xbcmoloogiat toetab ka Paul Alvre. Marje Joalaiu hinnangul aga l\xc3\xb5unavepsa keelest sellist s\xc3\xb5na teada ei ole ja Kettuneni v\xc3\xa4ide p\xc3\xb5hineb mingil eksitusel.\n_START_SECTION_\nLoodus\n_START_PARAGRAPH_\nNarva linn asub Eesti kirdeosas Narva j\xc3\xb5e l\xc3\xa4\xc3\xa4nekaldal 12\xc2\xa0km kaugusel j\xc3\xb5e suudmest Tallinna\xe2\x80\x93Peterburi maantee ja raudtee \xc3\xa4\xc3\xa4res Eesti-Venemaa piiril Jaanilinna vastas. See paikneb 200\xc2\xa0km kaugusel Tallinnast ida pool ning 20\xc2\xa0km kaugusel Kingisseppast ja 130\xc2\xa0km kaugusel Peterburist l\xc3\xa4\xc3\xa4ne pool. Ida-Virumaa keskasulast J\xc3\xb5hvist asub Narva 50\xc2\xa0km kaugusel ida pool._NEWLINE_Narva linna pindala on 68,95\xc2\xa0km\xc2\xb2, sh linna p\xc3\xb5hiosast eraldatud ja Narva-J\xc3\xb5esuu linna territooriumiga \xc3\xbcmbritsetud linnaosade Kudruk\xc3\xbcla ja Olgina pindala on vastavalt 5,08\xc2\xa0km\xc2\xb2 ja 0,58\xc2\xa0km\xc2\xb2._NEWLINE_Narva asub Narva j\xc3\xb5e kanjonis, mille kaitseks on moodustatud maastikukaitseala. Linna l\xc3\xa4bib Narva klindil\xc3\xb5ik.\n_START_SECTION_\nTaristu\n_START_PARAGRAPH_\nNarva on Eesti idapoolseim piiripunkt, mida l\xc3\xa4bivad Tallinna\xe2\x80\x93Peterburi raudtee ja Peterburi maantee, mis suunduvad Loode-Venemaale ja Peterburi._NEWLINE_\xc3\x9cle j\xc3\xb5e kulgevad S\xc3\xb5pruse sild ja Narva raudteesild.\n_START_SECTION_\nKultuur\n_START_PARAGRAPH_\nNarvas on kaks kultuurimaja, tegutseb Narva Muuseum, Narva S\xc3\xbcmfooniaorkester ja teatristuudio Ilmarine. Linnas korraldatakse Fr\xc3\xa9d\xc3\xa9ric Chopini loomingule p\xc3\xbchendatud rahvusvahelist noorte pianistide konkurssi. Samuti tegutseb Narvas aktiivselt Kaitseliidu Narva malevkond ja Narva Eesti selts.\n_START_SECTION_\nHaridus\n_START_PARAGRAPH_\nK\xc3\xa4esoleval ajal tegutseb Narvas kokku 11 kooli ja g\xc3\xbcmnaasiumi (Narva Kesklinna G\xc3\xbcmnaasium, Narva Eesti G\xc3\xbcmnaasium, Narva Keeltel\xc3\xbctseum, Narva Keskkool nr 6, Narva Kreenholmi G\xc3\xbcmnaasium, Narva Paju Kool, Narva P\xc3\xa4hklim\xc3\xa4e G\xc3\xbcmnaasium, Narva Soldino G\xc3\xbcmnaasium, Narva T\xc3\xa4iskasvanute kool, Narva Vanalinna Riigikool ja Narva \xc3\x95igeusu Humanitaarkool)._NEWLINE_Tartu \xc3\x9clikooli Narva Kolled\xc5\xbei avamisega tekkis v\xc3\xb5imalus omandada akadeemilist haridust ning \xc3\xb5ppida avatud \xc3\xbclikoolis t\xc3\xa4iend\xc3\xb5ppes. Kolled\xc5\xbe on ka rahvusvaheliste konverentside, n\xc3\xa4ituste ja seminaride toimumise koht ning noorte kohtumispaik. 2012. aastal avati vana Raekoja k\xc3\xb5rvale ja s\xc3\xb5jas h\xc3\xa4vinud b\xc3\xb6rsihoone kohale kolled\xc5\xbe uus hoone._NEWLINE_T\xc3\xa4iskasvanute \xc3\xb5ppega tegeleb Narva Kutse\xc3\xb5ppekeskus, kus \xc3\xb5pib \xc3\xbcle 2000 inimese. Keskus \xc3\xb5petab v\xc3\xa4lja spetsialiste teeninduse, ettev\xc3\xb5tluse, kerget\xc3\xb6\xc3\xb6stuse, infotehnoloogia, energeetika, ehituse, autoteeninduse ning keevitust\xc3\xb6\xc3\xb6de alal._NEWLINE_2000. aasta s\xc3\xbcgisel avati Vanalinna Riigikool, mis t\xc3\xb6\xc3\xb6tab keelek\xc3\xbcmblusp\xc3\xb5him\xc3\xb5ttel. S\xc3\xbcgisest 2009 tegutseb koolis ka g\xc3\xbcmnaasiumiosa._NEWLINE_Noorte tegevust koordineerib Narva Noortekeskus. Traditsiooniks on kujunenud iga-aastane Noortekeskuse korraldatav infomess Orientiir, kus soovijad saavad infot \xc3\xb5ppimisv\xc3\xb5imaluste kohta Eestis ja kaugemalgi._NEWLINE_Aastast 1957 tegutseb Narvas linnavalitsuse toel Narva Noorte Meremeeste Klubi, mis oma ~200 liikme ja ~10 t\xc3\xb6\xc3\xb6tajaga on ainus omataoline n\xc3\xb5ukogude perioodist t\xc3\xa4naseni tegevust j\xc3\xa4tkav regulaarne merenduslik huvikool Eestis._NEWLINE_Esimene kool Narvas oli Narva linnakool.\n_START_SECTION_\nLinnavalitsemine\n_START_PARAGRAPH_\nNarva linna omavalitsusorganid on Narva linnavolikogu, mis valitakse h\xc3\xa4\xc3\xa4le\xc3\xb5iguslike linnaelanike poolt ja Narva linnavalitsus, mis moodustatakse linnavolikogu poolt. Narva linnavolikogu esimees on Irina Janovit\xc5\xa1, Narva linnavalitsuse juht on Narva linnapea Aleksei Jevgrafov (alates 8. aprillist 2019)._NEWLINE_14. sajandist kuni 1585. aastani elati Narvas L\xc3\xbcbecki linna\xc3\xb5iguse j\xc3\xa4rgi, alates 1585. aastast Rootsi linna\xc3\xb5iguse j\xc3\xa4rgi. Kuni Venemaa keisririigi linnaseaduse kehtestamiseni tegutses linnas kohaliku omavalitsusorganina Narva raad. Rae koosseisu kuulusid kaks b\xc3\xbcrgermeistrit ja kaheksa raeh\xc3\xa4rrat. \xc3\x9cht b\xc3\xbcrgermeistrit nimetati justiits-, teist kommerts- ja politseib\xc3\xbcrgermeistriks._NEWLINE_Raad koosnes b\xc3\xbcrgermeistritest ja raeh\xc3\xa4rradest, kelleks olid linnas kinnisvara omavad m\xc3\xb5jukamad linnakodanikud, enamasti suurkaupmehed v\xc3\xb5i literaadid, ja juristiharidusega s\xc3\xbcndikust._NEWLINE_1870. aastal oli kehtestatud Venemaa \xc3\xbcldine linnaseadus, mille j\xc3\xa4rgi linnades pidi moodustama linnaomavalitsust ehk linnavolikogu ja linnavalitsust. Balti kubermangude linnades kehtestati seda 26. m\xc3\xa4rtsil 1877 Aleksander II ukaasiga, aga kui Narva kuulus Peterburi kubermangu koosseisu, siis moodustati siin linnaomavalitsust aastal 1873._NEWLINE_Aastatel 1917\xe2\x80\x931918, 1940\xe2\x80\x931941 ja 1944\xe2\x80\x931990 tegutses linnavalitsusasutusena Narva Linna T\xc3\xb6\xc3\xb6rahva Saadikute N\xc3\xb5ukogu ja selle t\xc3\xa4idesaatva organina Narva Linna T\xc3\xb6\xc3\xb6rahva Saadikute N\xc3\xb5ukogu T\xc3\xa4itevkomitee.'